Juho Keränen

Juho Keränen (s. 7. huhtikuuta 1985 Keitele) on suomalainen entinen jääkiekkoilija. Hän oli pelipaikaltaan keskushyökkääjä, mutta Keränen osasi pelata myös laidassa. Hän pelasi urallaan SM-liigassa Oulun Kärppien, Hämeenlinnan Pallokerhon, Rauman Lukon ja Helsingin IFK:n joukkueissa yhteensä 632 runkosarjaottelua tehopistein 70+89=159 ja 107 playoff-ottelua tehopistein 10+9=19. Keränen oli voittamassa Kärpissä Suomenmestaruutta vuosina 2014 ja 2015, SM-hopeaa vuonna 2009 ja SM-pronssia vuonna 2016 sekä HIFK:ssa SM-pronssia vuonna 2021. Hän kuului sekä Kärpissä, HPK:ssa että HIFK:ssa joukkueensa kapteenistoon yhteensä kuutena kautena. Keränen oli voittamassa myös Mestis-joukkue Kajaanin Hokissa mestaruutta vuonna 2007 ja hopeaa vuonna 2008.

Keränen pelasi useimmiten alemmissa ketjuissa "energiahyökkääjänä" tai "rouhijana".Urheilusanomat (IS); vast.pt. Sadetoja, Tapio: Sm-Liigan Kausiopas 2015-2016. s. 35 Hän pelasi varsin fyysisesti ja taklasi voimakkaasti, mutta Keräsellä oli myös kohtalaisen hyvät kädet ja laukaus.

 Ura 
 Seuraura 
Keränen aloitti jääkiekkoilun ala-asteen ensimmäisellä luokalla Vesannon Vesakiekossa. Hän siirtyi yläasteikäisenä Kalevan Palloon. Kaudeksi 2001–2002 Keränen siirtyi Oulun Kärppien B-nuoriin. Hän kuului seuran SM-liigarinkiin jo kaudella 2003–2004, mutta Keränen teki liigadebyyttinsä kaudella 2005–2006, jolloin hän pelasi alkukauden aikana 18 runkosarjaottelua ilman tehopisteitä. Keränen teki liigadebyyttinsä 22. lokakuuta 2005 Kalevan Palloa vastaan. Tammikuussa 2006 hän siirtyi lainalle Mestis-joukkue Kajaanin Hokkiin. Kuuden Mestis-ottelun jälkeen Keränen teki Hokin kanssa loppukauden kattavan sopimuksen. Hänen pelityylinsä Hokissa oli rajua, sillä Keränen taklasi runkosarjan 11 ottelussaan sairauslomalle Sportin Jarno Kososen ja Hermeksen Jani Kylmämaan. Lisäksi Keränen sai kolmen ottelun pelikiellon taklatessaan FPS:n Toni Ronkaisen rajusti laitaan. Hän sai ottelussa viiden minuutin rangaistuksen laitataklauksesta sekä automaattisen pelirangaistuksen käytöksestä. Keränen keräsi runkosarjassa yhteensä yhden syöttöpisteen ja 37 jäähyminuuttia. Pudotuspeleissä hän keräsi viisi syöttöpistettä ja oli välillä myös joukkueensa paras pistemies.

Heinäkuussa 2006 Keränen teki vuoden mittaisen jatkosopimuksen Hokin kanssa. Hän voitti kauden 2006–2007 päätteeksi Mestiksen mestaruuden. Keränen teki jatkosopimuksen kaudeksi 2007–2008. Lokakuussa 2007 hän sai polvivamman ja Keräsen polven ristiside oli poikki. Keräsen leikkauksen toipumisajaksi arvioitiin jopa 6-8 kuukautta ja hänen kautensa todettiin päättyneeksi. Vain pari päivää myöhemmin ilmoitettiin, että polvivamma osoittautui magneettikuvauksissa lievemmäksi nivelsidevammaksi. Keräsen sairausloma lyheni noin yhteen kuukauteen ja hän palasi kaukaloihin jo ennen vuodenvaihdetta. Keränen teki runkosarjan 32 ottelussaan tehot 5+10=15. Hän keräsi 93 jäähyminuuttia, jolla Keränen oli Mestiksen jäähypörssin seitsemäs SaPKon Antti Niemen kanssa. Keväällä 2008 hän voitti Mestis-hopeaa.

Keränen palasi huhtikuussa 2008 try-outille Kärppiin. Hän teki harjoituskauden lopulla kolmivuotisen sopimuksen Kärppien kanssa. Keränen teki liigauransa avausmaalin 27. syyskuuta 2008 Jokereita vastaan. Hän pelasi SM-liigassa varsinaisen tulokaskautensa aikana kaikkiaan 54 runkosarjaottelua tehopistein 8+6=14. Keränen oli tulokkaiden pistepörssin kolmas edellään vain Bluesin Juuso Puustinen ja KalPan Teemu Hartikainen. Keräsen kausi päättyi SM-hopeaan keväällä 2009.

Joulukuussa 2010 Keränen teki kolmivuotisen jatkosopimuksen Kärppien kanssa. Hän teki kaudella 2011–2012 SM-liigan yhden kauden piste-ennätyksensä tehoilla 11+11=22. Lokakuussa 2012 Keränen joutui noin kuukaudeksi sivuun polvivamman takia. Kauden 2013–2014 päätteeksi hän voitti Suomenmestaruuden. Lokakuussa 2013 Keränen teki kaksivuotisen jatkosopimuksen Kärppien kanssa. Kauden 2014–2015 aikana, kevään 2015 pudotuspeleissä hän kuului myös hetken joukkueen kapteenistoon kahden muun kapteeniston jäsenen oltua sivussa.Iltalehti, 7.4.2015: s. 34. Kirjoittanut: Stenius, Ari. Keränen voitti kauden päätteeksi toistamiseen Suomenmestaruuden. Kaudeksi 2015–2016 hänet nimettiin Kärppien varakapteeniksi. Keränen voitti kauden päätteeksi SM-pronssia. Hän voitti kauden aikana myös Mestarien liigan hopeaa.

Keränen siirtyi kaudeksi 2016–2017 kaksivuotisella sopimuksella Hämeenlinnan Pallokerhoon. Hänet nimettiin joukkueen varakapteeniksi. Keränen sivusi SM-liigan yhden kauden maaliennätystään 11 osumallaan, joilla hän jakoi HPK:n sisäisen maalipörssin kolmannen sijan Teemu Turusen ja Janne Lahden kanssa. Kesken kauden 2017–2018, helmikuussa 2018 seura vuokrasi Keräsen loppukaudeksi Rauman Lukkoon taloudellisista syistä. Hänen kautensa päättyi kuitenkin jo runkosarjan toiseksi viimeisellä kierroksella, kun Keränen taklasi KalPan Mikael Seppälää päähän. Hän sai kolmen ottelun pelikiellon ja myös Lukon kausi päättyi pudotuspelien ensimmäisellä kierroksella.

Kaudeksi 2018–2019 Keränen siirtyi jatkamaan uraansa 2+1-vuotisella sopimuksella Helsingin IFK:hon. Lokakuussa 2018 hän loukkaantui kaaduttuaan epäonnisesti maalinedustatilanteessa kamppailtuaan TPS:n Kaapo Kakon kanssa. Keränen joutui peräti lähes neljäksi kuukaudeksi sivuun ja hän palasi kaukaloihin helmikuussa 2019. Toisessa puolivälieräottelussa 23. maaliskuuta 2019 Pelicansia vastaan Keränen teki HIFK:n 3–2-voittomaalin. Kimmo Kuhta valitsi hänet ottelun Alumnien tähtien ykköstähdeksi. Kaudeksi 2019–2020 Keränen nimettiin HIFK:n varakapteeniksi.

Kausi 2020–2021 Keräsellä jäi hieman rikkonaiseksi loukkaantumisten vuoksi. Hän joutui myös maaliskuussa 2021 parin viikon karanteeniin koronavirustartunnan vuoksi, kun koko HIFK joutui karanteeniin. Keränen voitti kauden päätteeksi SM-pronssia. Kesäkuussa 2021 hän vahvisti lopettaneensa pelaajauransa.

 Maajoukkueura 
Keränen pelasi alle 18-vuotiaiden MM-kilpailuissa vuonna 2003.

 Muuta 
Keränen harrasti lapsena myös yleisurheilua sekä jalkapalloa Keiteleen Nujussa.
Keränen on solminut 2023 pelaajasopimuksen Rautavaaran Raikun jalkapallon edustusjoukkueeseen.

 Tilastot 
 2002–2003  Kärpät  A-SM  27  5  3  8  55  4  0  0  0  6        U18  6  0  2  2  8 2003–2004  Kärpät  A-SM  29  4  10  14  52  5  0  0  0  20  2004–2005  Kärpät  A-SM  19  8  9  17  30  3  0  3  3  14 2005–2006  Kärpät  A-SM  11  1  5  6  20  –  –  –  –  –   Kärpät  SM-liiga  18  0  0  0  0  –  –  –  –  –   Hokki  Mestis  11  0  1  1  37  9  0  5  5  10 2006–2007  Hokki  Mestis  37  6  3  9  97  7  1  1  2  10  2007–2008  Hokki  Mestis  32  5  10  15  93  12  6  3  9  22 2008–2009  Kärpät  SM-liiga  54  8  6  14  61  15  0  1  1  6 2009–2010  Kärpät  SM-liiga  40  1  3  4  73  3  1  0  1  27 2010–2011  Kärpät  SM-liiga  52  8  9  17  65  3  0  0  0  0 2011–2012  Kärpät  SM-liiga  48  11  11  22  49  6  0  0  0  29 2012–2013  Kärpät  SM-liiga  38  3  5  8  41  3  1  0  1  2 2013–2014  Kärpät  SM-liiga  51  6  4  10  26  16  0  3  3  6  2014–2015  Kärpät  SM-liiga  58  4  6  10  55  19  1  1  2  10  2015–2016  Kärpät  SM-liiga  59  7  11  18  63  14  1  1  2  6 2016–2017  HPK  SM-liiga  56  11  10  21  44  7  1  1  2  16 2017–2018  HPK  SM-liiga  46  3  4  7  49  –  –  –  –  –   Lukko  SM-liiga  4  0  0  0  14  –  –  –  –  – 2018–2019  HIFK  SM-liiga  23  3  5  8  12  13  3  1  4  4 2019–2020  HIFK  SM-liiga  47  3  7  10  28  –  –  –  –  – 2020–2021  HIFK  SM-liiga  38  2  8  10  12  8  2  1  3  4 14 kautta  yhteensä  SM-liiga  632  70  89  159  592  107  10  9  19  110

 Lähteet 
Urheilusanomat/Ilta-Sanomat. Klassinen kausiopas 2015-2016. Vastaava päätoimittaja: Sadetoja, Tapio. ISBN/julkaisutunnus: 6414880-022382.

 Viitteet 

Luokka:Suomalaiset jääkiekkoilijat
Luokka:Vuonna 1985 syntyneet
Luokka:Elävät henkilöt